Garcia Hopkins

Garcia Hopkins (s. 14. joulukuuta 1958) on kilpauransa päättänyt yhdysvaltalais-suomalainen koripalloilija.
Elämä ja ura.
Marylandista lähtöisin oleva Hopkins oli 13–15-vuotiaana hyvä yleisurheilija pärjäten etenkin 100 metrin juoksussa ja kuulantyönnössä. Koripalloa hän ei aloittanut katukentillä vaan yliopistovalmentajansa kutsulla. Hopkins opiskeli ja pelasi kaksi kautta Morganin valtionyliopistossa mutta siirtyi sen jälkeen koripalloammattilaiseksi. Hallitseva mestari Washingon Bullets varasi hänet kuudennen kierroksen viimeisenä pelaajana (128. varaus). NBA:ssa Hopkins pelasi 11 ottelua.
Bullets laittoi Hopkinsin siirtolistalle, jossa hänelle tarjottiin pelaajasopimuksia muun muassa Saksasta, Belgiasta, Venezuelasta ja Meksikosta. Hän päätyi kuitenkin pelaamaan turnauksen Tukholmassa, missä vastassa olivat muun muassa Suomen ja Ruotsin maajoukkueet. Hopkins siirtyi pelaamaan Suomeen, joka osoittautui huhuttua turvallisemmeksi maaksi. Aluksi hän sijaisti hallinneen mestarin Pantterien loukkaantunutta Antti Zittingiä, mistä hän siirtyi Porvoon Tarmoon.
Tarmo-pestinsä jälkeen Hopkins palasi Yhdysvaltoihin, kunnes puolitoista kuukautta myöhemmin Tampereen Pyrintö värväsi hänet. Hopkins pelasi Pyrinnössä seuraavat viisi kautta. Kaudella 1985–1986 hän otti SM-sarjaottelussa Säynätsalon Rientoa vastaan 42 levypalloa, joka on edelleen Suomen pääsarjan ennätys.
Pyrinnössä Hopkins edusti Pyrintöä kausina 1982–1987 (runkosarjassa 3 762 pistettä), Salon Palloilijoita, Turun NMKY:tä, Forssan Alkua, Kisanokiaa ja BC Nokiaa. Vuosina 1997–1999 hän toimi saksalaisen Wolfenbüttelin pelaajavalmentajana. Hän pelasi myös Belgiassa..
Urheilu-uran jälkeen.
Hopkins työskenteli 19 vuotta nokialaisessa Kylpylähotelli Edenissä. Hän sai Suomen kansalaisuuden heinäkuussa 1988. Hopkins muutti sittemmin Loimaalle ja kävi töissä Edenissä kunnes jäi työkyvyttömyyseläkkeelle dignosoidun paksusuolen syövän vuoksi. Syöpää levisi sittemmin myös maksaan ja sitä hoidettiin onnistuneesti leikkauksin ja sytostaattihoidolla.
Hopkinsilla on nykyisen vaimonsa kanssa kaksi ja yhteensä seitsemän lasta, joiden kanssa hän on aina kommunikoinut englanniksi. Hopkinsin poika Shawn Hopkins on maajoukkueessakin pelannut koripalloilija. Biologisten lastensa lisäksi Hopkinsilla on kolme adoptiolasta ja sijaisperhelapsia: suuri perhe vaikutti myös Loimaalle muuttamiseen tarpeeksi suuren asunnon perässä.
Hopkins valmensi nuoria koripalloilijoita jo Nokialla mutta on toiminut juniorivalmentajana pidempään Loimaan Korikonkareissa, missä hän toimi yhden kauden ajan myös seuran edustusjoukkueen päävalmentajana.
Pelityyli ja ominaisuudet.
Hopkinsin pituus oli kilpauralla lähteestä riippuen joko 197 tai 199 cm. Levypalloissa ym. ylös suuntautuneessa liikkeessä hän hyötyi poikkeuksellisesta ponnistusvoimastaan, jonka turvin hän varsinkin uransa alussa otti paljon levypalloja. Lapsuuden yleisurheilutaustansa avittamana hän oli ensimmäisinä Suomen-vuosinaan juoksutesteissä joukkueensa nopein pelaaja. Oman arvionsa mukaan Hopkins oli jo yliopistovuosinaan melko hyvä heittäjä.
Vaikutus.
Hopkins on Suomen pääsarjahistorian parhaita ulkomaalaisvahvistuksia. Hän ei Suomen kansalaisuuden saatuaan ehtinyt edustaa Suomen maajoukkuetta. Kotiseuranaan pitämässään Pyrinnössä hän on Suomen pääsarjan runkosarjatilastoissa tehdyissä pisteissä neljäntenä ja levypalloissa toisena. Hän pitää edelleen hallussaan Korisliigan yhden ottelun levypalloennätystä.